THG วิ่งแรงกว่า 5% ลุ้นกำไร Q1 โตแกร่ง โบรกฯ เชียร์ซื้อ เคาะเป้า 46 บ.
THG วิ่งแรงกว่า 5% ลุ้นกำไร Q1 โตแกร่ง โบรกฯ เชียร์ซื้อ เคาะเป้า 46 บ. ล่าสุด ณ เวลา 15.50 น. อยู่ที่ 35.25 บาท บวก 1.75 บาท หรือ 5.22% สูงสุดที่ 35 บาท ต่ำสุดที่ 33.50 บาท ด้วยมูลค่าซื้อขาย 118.38 ล้านบาท
15 มี.ค. 2561

ผู้สื่อข่าวรายงานว่า ราคาหุ้น บริษัท ธนบุรี เฮลท์แคร์ กรุ๊ป จำกัด (มหาชน) หรือ THG ล่าสุด ณ เวลา 15.50 น. อยู่ที่ 35.25 บาท บวก 1.75 บาท หรือ 5.22% สูงสุดที่ 35 บาท ต่ำสุดที่ 33.50 บาท ด้วยมูลค่าซื้อขาย 118.38 ล้านบาท

ทั้งนี้ บล.บัวหลวง ระบุในบทวิเคราะห์ แนะนำ “ซื้อ” THG ราคาเป้าหมาย 46 บาท/หุ้น โดยคาด THG จะทำกำไรเติบโตแข็งแกร่งในไตรมาส 1/61 เมื่อเทียบจากปีก่อน (ฐานต่ำจากกำไรไตรมาส 1/60 ที่ 98 ล้านบาท ต่ำที่สุดในรอบสองปี) และแม้ว่าฐานจะสูงในไตรมาส 4/60 กำไรหลักก็คาดว่าจะปรับตัวเพิ่มขึ้นเล็กน้อยจากไตรมาสก่อน หนุนโดยรายได้และภาระดอกเบี้ยที่ลดลง (อัตราดอกเบี้ยลดลงและจ่ายคืนเงินกู้เมื่อเดือน ธ.ค.2560)
ดังนั้นจึงคาดว่ากำไรหลักจะยังเห็นการเติบโตได้เมื่อเทียบจากปีก่อนในช่วงไตรมาส 2-3/61 เนื่องจากฐานที่ต่ำในไตรมาส 2/60 และ 3/60 ไตรมาสที่ 4/61 ของ THG จะเป็นไตรมาสที่ดีที่สุด (ต่างจากผู้ประกอบการโรงพยาบาลรายอื่น)
ทั้งนี้เป็นผลจาก THG มีรายได้จากการขายอสังหาฯประเภทที่อยู่อาศัยจาก Jin Wellbeing County (อัตรากำไรขั้นต้นสูงที่ 35% เทียบกับธุกิจการแพทย์ที่ 28%) โดยเฟสที่อยู่อาศัยแรกมีจำนวน 494 ยูนิต (มูลค่า 2.1 พันล้านบาท, จองแล้ว 22%) และคาดว่าจะเสร็จสมบูรณ์และพร้อมโอนในไตรมาส 4/61 คาดว่ารายได้จากการขายธุรกิจที่อยู่อาศัยจะอยู่ที่ 904 ล้านบาทในไตรมาส 4/61 หรือคิดเป็น 11% ของกำไรในปี 2561
นอกจากนี้บริษัทได้ทำการลงทุนในโรงพยาบาล ARYU International Hospital (ถือหุ้น 40%, จำนวนเตียงผู้ป่วยใน 200 เตียง; มูลค่าการลงทุนโดยรวม 75 ล้านเหรียญสหรัฐ, อัตราผลตอบแทนภายในอยู่ที่ 21.5%) โดยพันธมิตรทางธุรกิจในท้องถิ่นคือ Ga Mone Pwint (GMP ถือหุ้น 50%) ซึ่งประกอบธุรกิจค้าปลีกและอสังหาริมทรัพย์รายใหญ่ และกลุ่มบุคลากรทางการแพทย์ (ถือหุ้น 10%)
โดย GMP เป็นผู้จัดหาที่และอุปกรณ์ต่างๆ ขณะที่กลุ่มแพทย์เป็นผู้จัดหาทรัพยากรทางการแพทย์ (บุคลากรทางการแพทย์) และฐานผู้ป่วย โดยโครงการร่วมทุนดังกล่าวคาดว่าจะเริ่มเปิดตัวในไตรมาส 2/61 ด้วยจำนวนเตียงผู้ป่วยใน 50 เตียง และห้องแผนกผู้ป่วยนอก 29 ห้อง โดยบริษัทตั้งเป้าหมายปริมาณผู้ป่วยอยู่ที่ 200 คน/วัน และคาดว่าจะเพิ่มขึ้นเป็น 300/คนต่อวันในไตรมาส 4/61 และ 500 คนต่อวันในปี 2562 ซึ่งเราคาดว่าในปี 2561 จะขาดทุนไม่มากนักที่ประมาณ 60 ล้านบาท (สะท้อนในประมาณการของเราเรียบร้อยแล้ว) และคาดว่าจะคุ้มทุนในปี 2562
ขณะที่กำหนดการเปิดโรงพยาบาลศูนย์ฟื้นฟูสุขภาพ ธนบุรี ถูกเลื่อนไปเป็นไตรมาส 4/61 จากเดิมไตรมาส 2/61 โดยเริ่มจากการเปิดศูนย์ทัตกรรมและศูนย์ตรวจสุขภาพ ซึ่งมองว่าเป็นปัจจัยบวกในภาพระยะสั้นเนื่องจากไม่มีต้นทุนที่เพิ่มขึ้นในช่วงครึ่งแรกของปี 2561 THG คาดว่าโรงพยาบาลศูนย์ฟื้นฟูสุขภาพ ธนบุรีจะเริ่มเปิดดำเนินการเต็มรูปแบบในกลางปี 2562 มีจำนวนเตียงทั้งหมด 144 เตียง และห้องผู้ป่วยนอกจำนวน 136 ห้อง ซึ่งจะทยอยเปิดให้บริการ
โดยวัตถุประสงค์หลักของศูนย์ฟื้นฟูนี้มีไว้เพื่อรองรับผู้ป่วยเคสที่ต้องใช้เวลาในการพักฟื้นนานและทำกายภาพบำบัด แต่ไม่จำเป็นต้องได้รับการดูแลที่ซับซ้อนส่งต่อมาจากโรงพยาบาลหลักของบริษัท ส่งผลให้โรงพยาบาลหลักสามารถรับผู้ป่วยหนักเข้ามารับการดูแลรักษาได้มากยิ่งขึ้น และส่งผลให้ราคาเฉลี่ยต่อการรักษาปรับตัวเพิ่มขึ้น (เคาดเพิ่มขึ้น 5 % ในปี 2562)
รวมถึงโรงพยาบาลศูนย์ฟื้นฟูสุขภาพ ธนบุรีจะให้บริการผู้ป่วยนอกซึ่งไม่ต้องรับการรักษาที่ซับซ้อน แต่สามารถทำอัตรากำไรขึ้นต้นได้สูง ดังเช่น ศูนย์ทันตกรรม ศูนย์เวชศาสตร์ชะลอวัย ศูนย์เอกซเรย์คลื่นแม่เหล็กไฟฟ้า (MRI) และศูนย์ส่งเสริมสุขภาพ (wellness)